חוק לתיקון פקודת מס הכנסה (מס' 207), התשע"ו-2015
הצעת חוק ממשלתית, הכנסת ה-20
פורסם: ספר החוקים, חוברת 2509, עמ' 34, 2015-11-26T00:00:00+02:00
חוק לתיקון פקודת מס הכנסה (מס' 207), התשע"ו-2015 (להלן – התיקון), אושר בקריאה השנייה והשלישית ביום ו' בכסלו התשע"ו (18 בנובמבר 2015). התיקון מוסיף פרק חדש בפקודת מס הכנסה שיסדיר את החתימה על הסכמים בינלאומיים שלפיהם תתאפשר העברת מידע בין רשות המסים בישראל לרשויות מס זרות וזאת ביחס למי שנחשבים כתושבי חוץ לפי אותם הסכמים. כמו כן, קבועים סייגים להעברת המידע כגון הדרישה שהמידע דרוש למדינה הזרה, ואם מדובר בבקשת מידע פרטנית, על מנהל רשות המסים להשתכנע שהמידע דרוש למדינה הזרה. כן הוספה חובה, במקרה של בקשת מידע פרטנית, ליידע תושב ישראל בדברה ולתת לו שהות של 14 ימים בטרם יועבר המידע, והכל אם רשות המס של המדינה הזרה לא ביקשה שלא ליידע את תושב ישראל בדבר הבקשה. סייגים נוספים לסעיף העברת המידע כוללים מקרים בהם העברת המידע עלולה לפגוע בביטחון המדינה, בשלום הציבור ובביטחונו, בחקירה תלויה ועומדת, בתקנת הציבור או בעניין חיוני אחר. כן, רשאי המנהל לסרב לבקשה להעביר מידע אם רשות המס של המדינה הזרה נמנעה, בלא הצדק סביר להעברת מידע לפי הסכם למנהל, או שלא קיימה תנאי אחר בהסכם.